Dispuut oor salarisverhoging vir onnies verklaarArgieffoto bloot ter illustrasie. (Foto: Unsplash) Die staat weier volstrek om onderwyspersoneel se salarisse met meer as 2% aan te pas en salarisonderhandelinge in die Staatsdienskoördineringsbedingingsraad (SKBR) het tot ’n stilstand gekom. Die Suid-Afrikaanse Onderwysersunie (SAOU) het nou besluit om in samewerking met ander staatsdiensvakbonde ’n formele dispuut te verklaar om die staat weer tot die onderhandelingstafel te dwing. Die SAOU sal glo binnekort met staatsdiensvakbonde verbonde aan Fedusa en Cosatu vergader om die moontlikheid van ŉ gesamentlike dispuut te bespreek. Onderwyspersoneel het in 2019 laas ’n inflasie-aanpassing ontvang terwyl kabinetslede ’n verhoging van 3% en werknemers van Eskom ’n verhoging van 7% ontvang het. Die SAOU sê dit is “onaanvaarbaar” dat die staat weier om sy aanbod van 2% te verbeter te midde van die land se buitensporige hoë brandstofpryse, kospryse en stygende rentekoerse. Maroela Media het onlangs berig die jaarlikse verbruikersprysindeks (VPI) het in Junie tot 7,4% gestyg – die hoogste sedert Mei 2009 (8%) toe die land se ekonomie die druk van die wêreldwye finansiële krisis gevoel het. “Enige regdenkende mens sal dit as uiters onbillik beskou en geen werkgewer wat hom hieraan skuldig maak, kan hom die morele hoëgrond toe-eien nie,” sê Chris Klopper, uitvoerende direkteur van SAOU, nou. Dié onderwysvakbond beoog nou om die ander vakbonde in die SKBR te oortuig om ook die dispuutroete te volg. “Die kans op sukses is soveel groter indien al die vakbonde saamstaan om aandag te gee aan die onreg. “Die SAOU is oortuig daarvan dat elke moontlike opsie oorweeg moet word om reg aan onderwyspersoneel te laat geskied. Indien die regte van onderwyspersoneel so op flagrante wyse negeer word, het dit ook ’n verdere nadelige invloed op gehalte onderwys wat reeds ’n krisis beleef na aanleiding van Covid-19 en die gepaardgaande onderrig- en leer- verliese.” Klopper sê voorts die provinsiale onderwysdepartemente en skoolgemeenskappe stel daagliks toenemend eise aan onderwyspersoneel om twee jaar se wesenlike agterstande in te haal, maar daar blyk geen billike en redelike hantering van die regering te wees nie. “Dit is waar dat onderwyspersoneel geroepe mense is, maar dit alleen verseker nie ŉ waardige lewenstyl nie. Onderwyspersoneel verdien werklik beter behandeling en meer respek.”